Komission lausunto EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta Euroopan parlamentin ja neuvoston direktiivi miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun neuvoston direktiivin 76/207/ETY muuttamisesta komission ehdotusta muuttava EY:n perustamissopimuksen 250 artiklan 2 kohdan nojalla /* KOM/2001/0689 lopull. - COD 2000/0142 */





KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVI miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun NEUVOSTON DIREKTIIVIN 76/207/ETY MUUTTAMISESTA - KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla 1. Taustaa Komissio toimitti parlamentille ja neuvostolle 11. heinäkuuta 2000 perustamissopimuksen 141 artiklan 3 kohtaan perustuvan ehdotuksen direktiiviksi [1] miesten ja naisten tasa-arvoisen kohtelun periaatteen toteuttamisesta mahdollisuuksissa työhön, ammatilliseen koulutukseen ja uralla etenemiseen sekä työoloissa annetun neuvoston direktiivin 76/207/ETY muuttamisesta. [1] EYVL C 337 E, 7.6.2000, s. 204. Talous- ja sosiaalikomitea antoi lausuntonsa 25. tammikuuta 2001. [2] [2] EYVL L 123, 25.4.2001, s. 81. Euroopan parlamentti antoi ehdotusta koskevan lausuntonsa ensimmäisessä käsittelyssä 31. toukokuuta 2001. [3] [3] Komissio teki muutetun ehdotuksen 6. kesäkuuta 2001. [4] [4] EYVL C 270 E, 25.9.2001, s. 9-21. Neuvosto pääsi yksimielisesti poliittiseen yhteisymmärrykseen yhteisestä kannasta 11. kesäkuuta 2001 ja vahvisti yhteisen kannan virallisesti 23. heinäkuuta 2001. [5] [5] EYVL C 307 31.10.2000 s.1 - 4 Neuvoston hyväksyttyä virallisesti direktiivin 76/207/ETY muutosehdotusta koskevan yhteisen kannan 23. heinäkuuta 2001 komissio esitti aiheesta 8. elokuuta tiedonannon. Euroopan parlamentti antoi 24. lokakuuta 2001 suosituksen, johon sisältyy viisitoista tarkistusta. Tässä lausunnossa esitetään komission kanta Euroopan parlamentin tarkistuksiin EY:n perustamissopimuksen 251 artiklan 2 kohdan c alakohdan mukaisesti. 2. Komission ehdotuksen tarkoitus Tasa-arvoisen kohtelun periaatteen toteuttamisesta annetun direktiivin 76/207/ETY muuttamista koskevan direktiiviehdotuksen tarkoituksena on sisällyttää direktiiviin EY:n perustamissopimuksen 141 artiklan 3 kohdasta ja alkuperäistä direktiiviä koskevista Euroopan yhteisöjen tuomioistuimen useista tuomioista johtuvat muutokset oikeudellisen selkeyden ja varmuuden parantamiseksi. On myös tarpeen saattaa ajan tasalle direktiivi, joka on pysynyt ennallaan 25 vuotta, ottamalla huomioon perustamissopimuksen 13 artiklaan perustuva viimeaikainen lainsäädäntö muun kuin sukupuoleen perustuvan syrjinnän ehkäisemiseksi. 3. Komission lausunto parlamentin esittämistä tarkistuksista 3.1. Yhteenveto komission kannasta Komissio voi hyväksyä osittain tai uudelleenmuotoilun jälkeen seitsemän tarkistusta. Komissio ei voi hyväksyä jäljelle jääviä kahdeksaa Euroopan parlamentin ehdottamaa tarkistusta. 3.2. Parlamentin tarkistukset toisessa käsittelyssä 3.2.1. Hyväksytyt tarkistukset 3.2.1.1. Tarkistukset 1 ja 5: sukupuolisen häirinnän ehkäisytoimet Euroopan parlamentti ehdottaa, että työnantajat velvoitetaan toteuttamaan sukupuolisen häirinnän ehkäisytoimia. Komissio voi osittain hyväksyä ehkäisytoimien sisällyttämisen direktiiviin, jos teksti muotoillaan uudelleen siten, että työnantajia kannustetaan esimerkiksi seuraavasti: "Jäsenvaltioiden on toteutettava tarvittavat toimenpiteet, joilla kannustetaan kansallisen lainsäädännön, työehtosopimusten tai käytännön mukaisesti työnantajia ehkäisemään sukupuolista häirintää työpaikoilla. " 3.2.1.2. Tarkistus 8: positiiviset erityistoimet Euroopan parlamentti ehdottaa positiivisten erityistoimien määrittelyä viittaamalla 2 artiklan 4 kohdassa sekä johdanto-osassa EY:n perustamissopimuksen julistukseen 28. Komissio voi osittain hyväksyä sen, että positiiviset erityistoimet voidaan kuvata johdanto-osassa, mikäli noudatetaan perustamissopimuksen sanamuotoa. 3.2.1.3. Tarkistus 9: sopimusten määräykset Komissio hyväksyy sen, että sopimusten määräykset on voitava julistaa mitättömiksi, mutta ei suostu poistamaan mahdollisuutta sopimusten muuttamiseen. 3.2.1.4. Tarkistus 13: riippumattomien elinten osuus Euroopan parlamentti haluaa vahvistaa riippumattomien elinten osuutta kaiken tätä alaa koskevan yhteisön lainsäädännön edistämisessä, valvonnassa ja seurannassa. Näillä elimillä on myös oltava käytössään tehtävän suorittamiseen tarvittavat varat ja henkilöresurssit. Lisäksi elimet voisivat toimia syrjinnän uhrien puolesta pelkän yhteisessä kannassa mainitun avustamisen sijasta. Komissio katsoo, että näiden elinten osuutta voitaisiin vahvistaa Euroopan parlamentin ehdottamalla tavalla sisällyttämällä niiden tehtäviin lainsäädännön edistäminen, valvonta ja seuranta. Komissio ei voi hyväksyä mainintaa näiden elinten varojen ja henkilöresurssien välttämättömyydestä, koska asia kuuluu jäsenvaltioiden toimivaltaan eikä direktiivin oikeusperusta kata sitä. Parlamentin viittaus näiden elinten mahdollisuuteen toimia uhrien puolesta voidaan ottaa huomioon muuttamalla 6 artiklan 3 kohdan sanamuotoa siten, että nimenomaan mainitaan näiden nimettyjen elinten olevan esimerkkinä muista organisaatioista, joiden etujen mukaista on varmistaa direktiivin säännösten noudattaminen. 3.2.1.5. Tarkistus 14: vuosittaiset tasa-arvosuunnitelmat yrityksissä Euroopan parlamentti toivoo, että työnantajat velvoitetaan edistämään tasa-arvoisen kohtelun periaatetta ottamalla käyttöön vuosittaiset tasa-arvosuunnitelmat. Komissio voi periaatteessa hyväksyä tämän ajatuksen, jos se muotoillaan uudestaan 8 artiklan b kohdassa seuraavasti: "Jäsenvaltioiden on toteutettava tarvittavat toimenpiteet, joilla kannustetaan työnantajia edistämään naisten ja miesten tasa-arvoista kohtelua työpaikalla suunnitelmallisesti ja järjestelmällisesti". "Jäsenvaltioiden on kannustettava työnantajia esittämään työntekijöitä edustaville elimille tarvittavat tiedot naisten ja miesten tasa-arvoisesta kohtelussa yrityksessä. Näihin tietoihin voi sisältyä tilastoja naisten ja miesten edustuksesta organisaation eri tasoilla sekä mahdollisia toimenpiteitä tilanteen parantamiseksi." 3.2.1.6. Tarkistus 15: kertomukset positiivisista erityistoimista Euroopan parlamentti kehottaa komissiota raportoimaan kahden vuoden välein jäsenvaltioiden toteuttamista positiivisista erityistoimista. Komissio ei voi hyväksyä aikataulua vaan ehdottaa sen sijaan kertomuksen julkaisemista kolmen vuoden välein kompromissina Euroopan parlamentin ehdottaman kahden vuoden ja neuvoston yhteisessä kannassaan ehdottaman viiden vuoden välillä. 3.2.2. Tarkistukset, joita komissio ei hyväksy 3.2.2.1. Tarkistus 2: työsuhteen päättymisen jälkeisen oikeussuojan ulottaminen koskemaan työntekijää puolustavaa henkilöä Komissio ei voi hyväksyä tätä tarkistusta, koska työsuhteen jälkeisen oikeussuojan laajentaminen katsotaan käytännössä mahdottomaksi. 3.2.2.2. Tarkistus 3: direktiivin soveltamisalan määrittely Euroopan parlamentti ehdottaa direktiivin soveltamisalan määrittelemistä viittaamalla EY:n perustamissopimuksen 2, 3 ja 141 artiklaan. Komissio ei hyväksy tarkistusta. Viittaus perustamissopimuksen 2, 3 ja 141 artiklaan ei ole asianmukainen, koska artiklojen soveltamisala on laajempi kuin direktiivin. 3.2.2.3. Tarkistus 4: sukupuolista häirintää koskevan Euroopan parlamentin määritelmän uudelleenmuotoilu Komissio ei voi hyväksyä uudelleenmuotoilua, koska Euroopan parlamentin ehdottamien keinojen ei katsota toimivan käytännössä; sitä paitsi teknisesti on kyseessä edellisen häirintää koskevan kohdan sanatarkka toisto. Lisäksi häirintää koskevalla määritelmällä varmistetaan yhdenmukaisuus 13 artiklaan perustuvien direktiivien kanssa [6]. [6] Neuvoston direktiivi 2000/78/EY, annettu 27 päivänä marraskuuta 2000, yhdenvertaista kohtelua työssä ja ammatissa koskevista yleisistä puitteista, EYVL L 30, 2.12.2000, s. 1-22, ja neuvoston direktiivi 2000/43/EY, annettu 29 päivänä kesäkuuta 2000, rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta, EYVL L 180, 19.7.2000, s. 22-26. 3.2.2.4. Tarkistus 6: yleisestä toisen sukupuolen sulkemisesta jonkin ammatillisen toiminnan ulkopuolelle tai siihen pääsyn rajoittamisesta johtuva syrjintä Euroopan parlamentti ehdottaa seuraavaa: "Kaikenlaista yleistä toisen sukupuolen sulkemista jonkin ammatillisen toiminnan tai toimintaan vaadittavan koulutuksen ulkopuolelle tai niihin pääsyn rajoittamista on pidettävä tässä direktiivissä tarkoitettuna syrjintänä. " Komissio ei voi hyväksyä tätä ehdotusta, koska asia sisältyy jo epäsuorasti yhteiseen kantaan, joka heijastelee ammatillisia toimintamahdollisuuksia koskevaa tuomioistuimen oikeuskäytäntöä. 3.2.2.5. Tarkistus 7: äitiys- ja isyyslomaa koskevan yhteisen kannan uudelleenmuotoilu Komissio katsoo, että työn ja perhe-elämän yhteensovittamiseen liittyviä kysymyksiä olisi tarkasteltava osana laajempaa kokonaisuutta vanhempainlomaa koskevan direktiivin yhteydessä [7], joka kattaa jo adoptiosta johtuvan vanhempainloman. Asiaan liittyvät yhteisen kannan säännökset heijastelevat tuomioistuimen oikeuskäytännön todellista äitiyslomaa koskevaa luonnetta, kun yhteisessä kannassa esitetään riittävää isyyslomasuojaa niissä jäsenvaltioissa, jotka tunnustavat oikeuden isyyslomaan. Lisäksi nimenomaan äitiyteen liittyviä kysymyksiä olisi tarkasteltava raskaana olevia työntekijöitä koskevassa direktiivissä. [8] [7] Neuvoston direktiivi 96/34/EY, annettu 3 päivänä kesäkuuta 1996, UNICE:n, CEEP:n ja EAY:n tekemästä vanhempainlomaa koskevasta puitesopimuksesta, EYVL L 145, 19.6.1996, s. 4-9. [8] Neuvoston direktiivi 92/85/ETY, annettu 19 päivänä lokakuuta 1992, toimenpiteistä raskaana olevien ja äskettäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä (kymmenes direktiivin 89/391/ETY 16 artiklan 1 kohdassa tarkoitettu erityisdirektiivi), EYVL L 348, 28.11.1992, s. 1-8. 3.2.2.6 Tarkistus 10: seuraamukset direktiivin noudattamatta jättämisestä Euroopan parlamentti ehdottaa, että jäsenvaltioiden on säädettävä tehokkaista, oikeasuhteisista ja varoittavista seuraamuksista, joita sovelletaan, jos tämän direktiivin mukaisia velvoitteita rikotaan, sekä vahingonkorvauksista, joille ei pidä ennalta vahvistaa enimmäismäärää. Komissio ei voi hyväksyä ehdotusta, koska yhteinen kanta heijastelee tuomioistuimen oikeuskäytäntöä seuraamuksiin ja vastaaviin tapauksiin liittyen, joissa korvausten enimmäismäärää ei vahvisteta etukäteen, etenkin tuomioistuimen 2.8.1993 asiassa C-271/91 [9] antamaa tuomiota, joka koskee direktiivin 76/207/ETY 6 artiklan tulkintaa. [9] Asia C-271/91, Helen Marshall v. Southampton and South-West Hampshire Area Health Authority (Kok. 1993, s. 1-4367). 3.2.2.7. Tarkistus 11: ryhmäkanne syrjintätapauksissa myös ilman syrjityn suostumusta Komissio ei hyväksynyt tarkistusta ensimmäisen käsittelyn perusteella, koska ehdotus on direktiivin oikeusperustaa laajempi. 3.2.2.8. Tarkistus 12: irtisanomissuojan ulottaminen työntekijöiden edustajiin Komissio ei voi hyväksyä ajatusta, koska työntekijöiden edustajat ovat yhteisessä kannassa tarkoitettuja työntekijöitä. 3.3. Päätelmät Komissio muuttaa EY:n perustamissopimuksen 250 artiklan 2 kohdan mukaisesti ehdotustaan edellä esitetyllä tavalla.